Jare gelede het ’n leser vir my haar resep vir Romany Cream-koekies gestuur. Ek het dit al so baie gebak, die resep oorgeskryf en uitgedeel en variasies daarvan gemaak, dat ek glad nie meer weet waar die oorspronklike resep is om erkenning aan die eienaar te gee nie.
Voorverhit die oond tot 180 °C en voer ’n paar bakplate met bakpapier uit. Spuit liggies met kleefwerende kossproei. Verroom die botter en suiker goed tot lig en romerig. Voeg die meel, klapper en fyn graanvlokkies by en meng. Maak die kakao en kookwater aan tot ’n gladde pasta en voeg dit by die meelmengsel. Meng baie goed (gebruik sommer jou hande hiervoor, dit werk beter as ’n houtlepel). Rol die deeg in ewe groot balletjies en pak op die bakplate.
Druk elkeen plat met ’n vurk en bak vir 10-12 minute. Haal uit die oond en laat op die bakplate ferm word voor jy dit na ’n draadrak verskuif om heeltemal af te koel.